Mikkel Hansen

Mikkel Hansen (født 22. oktober 1987 i Helsingør) er en dansk håndboldspiller, som fra og med 22. august 2022 spiller for Aalborg Håndbold. Fra 2010 til 2012 spillede han for AG København og fra 2012 til 2022 for den franske håndboldklub Paris Saint-Germain Handball. Han har spillet på det danske landshold siden 2007 og været med til at hente flere topplaceringer, herunder guld ved EM 2012, ved OL 2016 og ved VM 2019 og 2021. Mikkel Hansen er tre gange valgt som verdens bedste mandlige håndboldspiller. Hans foretrukne position på banen er venstre back.

Hansen har tidligere spillet for GOG Svendborg i den danske Håndboldliga, og han blev danmarksmester med holdet i 2007. Han startede sin håndboldkarriere i barndomsklubben Helsingør Idrætsforening.

Landshold 

Mikkel Hansen fik allerede som 19-årig debut på det danske håndboldlandshold i 2007. Ved sommer-OL 2008 kom han med som reserve, men da Michael V. Knudsen blev syg, kom han ind i stedet. Han gjorde sig bemærket med sin afgørende scoring direkte på frikast efter tidsudløb i en puljekamp mod Rusland.

Ved VM i 2011 var han en af de danske sølvmedaljevinderes mest markante spillere og blev turneringens topscorer med 68 mål samt udtaget til turneringens All Stars-hold.

Den 1. marts 2012 blev Mikkel Hansen af det international håndboldforbund kåret som verdens bedste håndboldspiller 2011. Dette skete igen for 2015 og 2018, hvormed han blev den mandlige spiller (sammen med franske Nikola Karabatic), der flest gange har modtaget denne hæder.

Han vandt guld med det danske landshold til OL i 2016.

Han har vundet VM 2019 på hjemmebane i Herning. Han blev samme lejlighed kåret som turneringens mest værdifulde spiller.

Han var igen med til at blive verdensmester i 2021 for Danmark, og skønt han måtte sidde to kampe over på grund af et maveonde, blev han for fjerde gang valgt som den mest værdifulde spiller ved en VM-slutrunde.

Privatliv 
Han er søn af den tidligere landsholdspiller Flemming Hansen (ikke at forveksle med Flemming Ladefoged Hansen, en anden tidligere landsholdspiller i håndbold, som deltog ved Sommer-OL 1972). Flemming Hansen spillede 120 landskampe, scorede 240 mål og deltog ved Sommer-OL 1984..

Privat danner han par med Stephanie Gundelach, som han officielt fandt sammen med til Roskilde Festival 2017. Gundelach og Hansen blev gift i maj 2020. Den 5. januar 2019 fik de en søn. Parret fik endnu en søn 21. maj 2021.

Mikkel Hansens kontrakt med Paris Saint-Germain gav ham en årlig indtjening efter skat (omtrent 60%) på lidt under 3 mio. kr, og med sin nye kontrakt med Aalborg Håndbold gældende fra 2022 vil han få udbetalt omtrent det samme i Danmark. Dette på trods af at hans bruttoløn vil være mindre, men hans trækprocent i Danmark vil kun være på 32,84% og uden topskat, eftersom han har opholdt sig mere end 10 år i udlandet. Mikkel Hansens løn i Aalborg Håndbold er tæt på en fjerdedel af klubbens samlede lønbudget.

Individuelle titler 
 IHF World Player of the Year - Men: 2011,2015 og 2018
 Topscorer til VM 2011 og 2019
 Venstre back på All-star holdet til VM i 2011 og 2021
 Venstre back på All-star holdet i EM 2012, 2014 og 2018
 Venstre back på All-star holdet i OL 2016
 Most Valuable Player (MVP) til VM i 2013, 2019 og 2021
 Most Valuable Player (MVP) til OL 2016
 Playmaker på All-Star holdet i 2014, 2015 og 2020 i EHF Champions League
 Venstre back på All-Star holdet i 2017, 2019 og 2021 i EHF Champions League
 Topscorer i EHF Champions League 2011-2012 og 2015-16
 Topscorer i LNH Division 1 i 2015 og 2016

Referencer

Eksterne henvisninger 

 Mikkel Hansens spillerprofil  på PSG's hjemmeside
 
Mikkel Hansens profile incl. løn på Hbold's hjemmeside (Dansk)

Håndboldspillere fra Danmark
Håndboldspillere fra GOG
Håndboldspillere fra FC Barcelona Handbol
Håndboldspillere fra AG København
Personer fra Helsingør
Olympiske håndboldspillere fra Danmark
Håndboldspillere fra Paris Saint-Germain HB
Deltagere for Danmark ved sommer-OL 2008
Deltagere for Danmark ved sommer-OL 2012
Deltagere for Danmark ved sommer-OL 2016
Deltagere for Danmark ved sommer-OL 2020
Håndboldspillere ved sommer-OL 2008
Håndboldspillere ved sommer-OL 2012
Håndboldspillere ved sommer-OL 2016
Håndboldspillere ved sommer-OL 2020
Medaljevindere fra Danmark ved sommer-OL 2016
Medaljevindere fra Danmark ved sommer-OL 2020
Olympiske mestre fra Danmark
Olympiske sølvmedaljevindere fra Danmark